**Vykonávací predpis KLUBU SLOVENSKÝCH TURISTOV č. 1/2011**

**o členstve**

**čl. 1**

**Predmet predpisu**

Vykonávací predpis KLUBU SLOVENSKÝCH TURISTOV o členstve konkretizuje podmienky členstva v KLUBE SLOVENSKÝCH TURISTOV (ďalej aj KST) v zmysle Stanov KLUBU SLOVENSKÝCH TURISTOV a definuje turistu.

**čl. 2**

**Turista**

1. Turista vykonáva turistiku ako šport v postavení amatérskeho športovca.
2. Turista vykonáva turistiku v odbore KLUBU SLOVENSKÝCH TURISTOV alebo klube KLUBU SLOVENSKÝCH TURISTOV (ďalej len OaK) ako športovej organizácii alebo v inej športovej organizácii, ktorej je OaK súčasťou (napr. telovýchovná jednota), za ktorú je v oboch prípadoch registrovaný v zdrojovej evidencii, a tým vykonáva turistiku ako fyzická osoba príslušná ku KST.
3. Turista vykonáva turistiku bez zmluvy.
4. Turista vykonáva turistiku na vlastnú zodpovednosť.

**čl. 3**

**Vznik členstva**

Členstvo vzniká registráciou podľa čl. 3 vykonávacieho predpisu KLUBU SLOVENSKÝCH TURISTOV č. 5/2011 o registrácii a o hláseniach odborov, klubov a regiónov a o evidencii fyzických a právnických osôb v športe.

**čl. 4**

**Členské**

Členský príspevok sa platí na ročné obdobie od 1. apríla do 31. marca, a to:

1. za každého člena príslušného OaK, ktorý nie je uvedený v bode b) a c), a za každého člena regiónu, fyzickú osobu, ktorý nie je uvedený v bode b) a c) 5,60 eur,
2. za každého študenta denného štúdia, ktorý je členom príslušného OaK alebo príslušného klubu, za každého študenta denného štúdia, ktorý je členom regiónu, za každého dôchodcu do 69 rokov, ktorý je členom príslušného OaK, a za každého dôchodcu do 69 rokov, ktorý je členom regiónu, 4 eurá a
3. za každé dieťa do 16 rokov, ktoré je členom príslušného OaK, za každé dieťa do 16 rokov, ktoré je členom regiónu, za každého dôchodcu od 70 rokov, ktorý je členom príslušného OaK, za každého dôchodcu od 70 rokov, ktorý je členom regiónu, za každú zdravotne telesne postihnutú osobu, ktorá je členom príslušného OaK, a za každú zdravotne telesne postihnutú osobu, ktorá je členom regiónu, 3,20 eur.

KST odvedie 1,50 eur na fyzickú osobu z členského príspevku poisťovni pre účely poistenia fyzických osôb príslušných členstvom k regiónom KST alebo k ich členom.

|  |  |  |  |  |  |  |  |
| --- | --- | --- | --- | --- | --- | --- | --- |
| známka | základ | klub 40% | region20% | ústredie 40% | ústredie | poistenie | **ústredie spolu** |
| 11,00 | 9,00 | 3,60 | 1,80 | 3,60 | 0,50 | 1,50 | **5,60** |
| 7,00 | 5,00 | 2,00 | 1,00 | 2,00 | 0,50 | 1,50 | **4,00** |
| 5,00 | 3,00 | 1,20 | 0,60 | 1,20 | 0,50 | 1,50 | **3,20** |

Príslušným OaK sa na účely tohto článku rozumie OaK, ktoré sú členmi regiónu platiaceho členský príspevok KST.

Ak je na začiatku vyššie uvedeného ročného obdobia zrejmé, že v jeho priebehu dôjde k zmene kategórie podľa písm. a) – c) u konkrétnej fyzickej osoby, člen zaplatí členské už podľa nového stavu. Ak táto zmena nie je na začiatku ročného obdobia zrejmá, členské sa platí podľa známych skutočností a toto sa už v priebehu daného obdobia nemení. Členský príspevok je povinný každý člen KST uhradiť do 31. marca pre nasledujúce obdobie.

Ak je osoba príslušná ku KST členom viacerých turistických organizácií príslušných ku KST, platí členské iba jednej z nich.

**čl. 5**

**Preukaz**

OaK príslušné ku KST sú povinné zabezpečiť svojim členom a členovia KST sú povinní zabezpečiť svojim členom, ktorí sú fyzickými osobami, ak takýchto členov majú, členský preukaz s fotografiou daného člena a platnou členskou známkou. Členský preukaz so známkou a fotografiou na kalendárny rok je platný do 31. marca nasledujúceho kalendárneho roka.

**čl. 6**

**Vylúčenie člena**

Člen KST môže byť vylúčený z KST len z dôvodu poškodenia dobrého mena KST hrubým spôsobom alebo z dôvodu poškodenia záujmu KST hrubým spôsobom. Takýmto poškodením je:

1. prezentovanie stanoviska člena KST v mene KST, ktoré je v rozpore s rozhodnutím orgánu KST,
2. nedodržanie pravidla Svetového antidopingového programu, opatrenia proti manipulácii priebehu a výsledku súťaže alebo iného opatrenia proti negatívnemu javu v športe vyplývajúceho z medzinárodného predpisu alebo rozhodnutia,
3. nezaplatenie pokuty uloženej členovi KST Disciplinárnou komisiou KLUBU SLOVENSKÝCH TURISTOV v lehote 60 dní od doručenia rozhodnutia.

Porušenie tohto predpisu podľa písm. a) sa považuje za závažné porušenie Stanov KST. Porušenie pravidla alebo opatrenia podľa písm. b) sa považuje za závažné porušenie pravidla súťaže. Porušenie rozhodnutia podľa písm. c) sa považuje za závažné porušenie rozhodnutia športového zväzu. Závažné porušenia Stanov KST, závažné porušenia pravidiel súťaže a závažné porušenia rozhodnutí športového zväzu sú závažnými disciplinárnymi previneniami.

Člen je prizvaný na rokovanie orgánu KST, ktorý rozhoduje o jeho vylúčení. Rozhodnutie o vylúčení musí byť písomne zdôvodnené, inak je neplatné.

**čl. 7**

**Konflikt záujmov**

 Osoba príslušná ku KST nesmie mať kontrolu alebo vplyv v 2 alebo viacerých OaK, ktorých dospelí jednotlivci pôsobia v tej istej súťaži Turistického orientačného behu, najmä nesmie vykonávať funkciu v orgánoch v takýchto OaK alebo vykonávať hlasovacie práva v orgánoch v takýchto OaK.

Tento vykonávací predpis prijala Ústredná rada KLUBU SLOVENSKÝCH TURISTOV 3. decembra 2011 a nadobudol účinnosť 4. decembra 2011. Prvú zmenu vykonávacieho predpisu prijala Ústredná rada KLUBU SLOVENSKÝCH TURISTOV 21. apríla 2012 a táto nadobudla účinnosť 23. apríla 2012. Druhú zmenu vykonávacieho predpisu prijala Ústredná rada KLUBU SLOVENSKÝCH TURISTOV 22. septembra 2012 a táto nadobudla účinnosť 1. januára 2013. Tretiu zmenu vykonávacieho predpisu prijalo Valné zhromaždenie KLUBU SLOVENSKÝCH TURISTOV 4. júla 2013 a táto nadobudla účinnosť 5. júla 2013. Štvrtú zmenu vykonávacieho predpisu prijal výkonný výbor KLUBU SLOVENSKÝCH TURISTOV 3. augusta 2013 a táto nadobudla účinnosť 4. augusta 2013. Platnosť štvrtej zmeny predĺžila Ústredná rada KLUBU SLOVENSKÝCH TURISTOV 14. decembra 2013. Piatu zmenu vykonávacieho predpisu prijalo Valné zhromaždenie KLUBU SLOVENSKÝCH TURISTOV 10. januára 2015 a táto nadobudla účinnosť 11. januára 2015. Šiestu zmenu vykonávacieho predpisu prijalo Valné zhromaždenie KLUBU SLOVENSKÝCH TURISTOV 25. marca 2017 a táto nadobudla účinnosť 26. marca 2017. Siedmu zmenu vykonávacieho predpisu prijal výkonný výbor KLUBU SLOVENSKÝCH TURISTOV 11. decembra 2018 a táto nadobudla účinnosť 1. apríla 2019.

 Marek Heinrich Peter Dragúň

podpredseda KST predseda KST